Ser niltaqgħu nhar il-Ħamis biex niddiskutu l-politika tad-difiża, il-migrazzjoni kif ukoll kwistjonijiet ekonomiċi. Din id-darba, kif miftiehem, ser nibdew bl-iskambju tradizzjonali ta' fehmiet mal-President tal-Parlament Ewropew fin-12.30. Aħna mbagħad ser inkomplu waqt l-ikel. Il-Prim Ministru Fico ser jaġġornana dwar il-progress fl-implimentazzjoni tal-konklużjonijiet tal-Kunsill Ewropew preċedenti. Imbagħad ser niddiskutu l-migrazzjoni, fejn għamilna passi 'l quddiem importanti, mhux l-inqas dwar il-fruntieri esterni tagħna, iżda għad fadal xi jsir. Aħna ser nanalizzaw il-progress dwar l-aspetti interni u esterni, inkluż l-implimentazzjoni tad-dikjarazzjoni UE-Turkija u l-Qafas ta' Sħubija, kif ukoll dwar mekkaniżmi finanzjarji għall-appoġġ tal-pajjiżi ta' oriġini, ta' tranżitu u dawk ospitanti. Wara dan, ser niddiskutu l-affarijiet esterni: abbozz ta' deċiżjoni dwar il-Ftehim ta' Assoċjazzjoni mal-Ukrajna, sabiex tinfetaħ it-triq għar-ratifika tal-ftehim; il-President Hollande u l-Kanċillier Merkel ser jippreżentaw l-istat attwali fir-rigward tal-implimentazzjoni tal-Ftehimiet ta' Minsk u s-sitwazzjoni fis-Sirja. Fl-aħħar nett, il-President Anastasiades ser jinfurmana dwar in-negozjati ta' riżoluzzjoni dwar Ċipru. Is-sessjoni ta' ħidma ta' wara nofsinhar ser tibda bil-politika ta' difiża, li għaliha l-Ewropej għandhom jieħdu aktar responsabbiltà. L-għan tagħna huwa ċar: li nsaħħu s-sigurtà tal-Ewropa f'ambjent ġeopolitiku diffiċli, u biex nipproteġu aħjar liċ-ċittadini tagħna. Jeħtieġ li nagħtu impetu politiku qawwi dwar kwistjonijiet ewlenin, sabiex ninvestu aktar u nikkooperaw aħjar bejnietna u mas-sħab tagħna. Ir-responsabbiltà hija f'idejn l-Istati Membri, iżda l-UE tista' u ser tappoġġa l-isforzi tagħhom. Is-Segretarju Ġenerali tan-NATO Stoltenberg ser jingħaqad magħna fil-bidu ta' din is-sessjoni għal skambju ta' fehmiet dwar il-kooperazzjoni bejn l-UE u n-NATO. Wara l-adozzjoni tal-konklużjonijiet dwar is-sigurtà u d-difiża, ser nittrattaw kwistjonijiet ekonomiċi u soċjali. Aħna ser nirrevedu l-estensjoni proposta tal-Pjan ta' Investiment għall-Ewropa u l-inizjattivi reċenti ddedikati liż-żgħażagħ, inkluż dwar il-mobbiltà, l-edukazzjoni u l-iżvilupp tal-ħiliet. Tlabt ukoll lill-President tal-Bank Ċentrali Ewropew biex jagħmel intervent qasir u biex jagħtina l-fehmiet tiegħu dwar l-irkupru ekonomiku u l-prospetti ekonomiċi. Aħna għandna nikkonkludu l-proċedimenti tagħna qabel l-ikla ta' filgħaxija. Wara l-konklużjoni tal-Kunsill Ewropew, ser ikun hemm laqgħa informali waqt l-ikla ta' filgħaxija tal-mexxejja tal-UE27 biex jiddiskutu l-Brexit. L-għan huwa li jintlaħaq qbil dwar l-organizzazzjoni u l-proċeduri interni tagħna, u b'hekk niżguraw li ninsabu lesti għat-taħditiet tal-Brexit. Nistenna bil-ħerqa li narak fi Brussell. Ara l-paġna tal-laqgħa